Индапамид

Индапамид е диуретик и тиазид-аналог кој се користи во третманот на есенцијална хипертензија, како и за третман на едеми кај срцева слабост или црнодробна слабост. Лекот е достапен за употреба како монотерапија или во комбинација со периндоприл (антихипертензив од класата на АКЕ инхибитори), како и амплодипин (антихипертензив од класата на калциум-антагонисти).
Тиазидните аналози (индапамид и хлорталидон) го намалуваат ризикот од големи кардиоваскуларни настани и срцева слабост кај хипертензивните пациенти во споредба со хидрохлоротиазид, притоа со споредлива инциденца на несакани дејства. И тиазидните диуретици и тиазидните аналози се ефикасни во намалувањето на ризикот од мозочен удар. И двете класи на лекови имаат навидум споредливи стапки на несакани ефекти како и другите антихипертензиви како што се блокаторите на рецепторот на ангиотензин II и блокаторите на дихидропиридин калциумовите канали, со помала преваленца на несакани ефекти во споредба со АКЕ-инхибиторите и не-дихидропиридинските блокатори на калциумовите канали.
Лекот беше патентиран во 1968 година и одобрен за медицинска употреба во 1977 година Се наоѓа на списокот на есенцијални лекови на Светската здравствена организација (СЗО).
1 Медицинска употреба
Индикациите за индапамид вклучуваат висок крвен притисок (хипертензија) и едем поради конгестивна срцева слабост. Индапамид ја намалува стапката на мозочен удар кај луѓето со висок крвен притисок. Истражувањата покажаа дека ефектите на намалување на крвниот притисок на индапамид во комбинација со периндоприл ја намалуваат стапката на мозочен удар кај пациенти со висок ризик (оние со историја на висок крвен притисок, мозочен удар или дијабетес тип два). Студијата HYVET беше една од првите значајни испитувања што покажа значително намалување на смртноста од сите причини кај 80-89 годишните, во или без комбинација со периндоприл. Две систематски анализи, исто така, идентификуваа намалување на смртноста од сите причини со диуретици слични на тиазид, вклучително и индапамид, како и кај 80-89 годишните, како и кај помладо-постари пациенти.
2 Контраиндикации
Индапамид е контраиндициран кај позната осетливост на сулфонамиди, тешка бубрежна инсуфициенција, хепатална енцефалопатија или тешка хепатална инсуфициенција и ниско ниво на калиум во крвта.
Нема доволно безбедносни податоци за да се препорача употреба на индапамид во бременост или доење.
3 Несакани ефекти
Најчесто пријавени несакани дејства се ниско ниво на калиум, замор, ортостатска хипотензија (претерано намалување на крвниот притисок при стоење, често поврзано со синкопа) и алергиски манифестации.
Се препорачува следење на серумските нивоа на калиум и уричната киселина, особено кај субјекти со предиспозиција за ниски нивоа на калиум во крвта и гихт.
4 Интеракции
Се препорачува претпазливост при комбинацијата на индапамид со литиум и лекови кои предизвикуваат продолжен QT интервал (на ЕКГ) или аритмија со брановиден ритам (т.е.: астемизол, бепридил, IV еритромицин, халофантрин, пентамидин, султоприд, фенкамидин, и тер).
5 Предозирање
Симптомите на прекумерно дозирање би биле оние поврзани со диуретичниот ефект (т.е. електролитни нарушувања, особено хипонатриемија, како и хипокалиемија), низок крвен притисок и мускулна слабост. Третманот треба да биде симптоматски, насочен кон корекција на електролитните абнормалности.
6 Поврзано
* Периндоприл/индапамид — фиксна комбинација која се користи за есенцијална хипертензија